**ΠΗΓΗ**

Η κατάρρευση του μετώπου σηματοδοτεί την απαρχή της καταστροφής του ελληνισμού της δυτικής Μικράς Ασίας. Η Σμύρνη καθίσταται το απόλυτο σύμβολο της καταστροφής. Όσο καταρρέει το μέτωπο, τόσο πληθαίνει η συγκέντρωση προσφύγων και στρατιωτών στην πόλη. Μία μία οι πόλεις, οι κωμοπόλεις και τα χωριά της δυτικής και της βόρειας Μικρός Ασίας αδειάζουν από τον ελληνικό τους πληθυσμό. Ο τουρκικός στρατός βαδίζει προς τη Μεσόγειο (Αιγαίο) και στο διάβα του "σπρώχνει" τον ελληνικό πληθυσμό στη θάλασσα. Η είσοδος του τουρκικού στρατού στη Σμύρνη, που αρχίζει στις 27 Αυγούστου και συνεχίζει τις επόμενες ημέρες, σφραγίζει την καταστροφή. Ο απαγχονισμός του μητροπολίτη Σμύρνης Χρυσοστόμου, οι βιαιότητες, οι σφαγές αλλά κυρίως η πυρκαγιά της Σμύρνης ολοκληρώνουν πραγματικά και συμβολικά την καταστροφή όχι μόνο του ελληνικού πληθυσμού της πόλης και της δυτικής Μικράς Ασίας αλλά και του Πόντου, όπου ο ελληνικός πληθυσμός της περιοχής είχε την ίδια τύχη με αυτόν της δυτικής Μικράς Ασίας. Από την τουρκική πλευρά, η είσοδος του Μουσταφά Κεμάλ στη Σμύρνη στις 9 Σεπτεμβρίου 1922, εν μέσω ενός έξαλλου από ενθουσιασμό τουρκικού πληθυσμού, σφραγίζει πραγματικά και συμβολικά το τέλος του ελληνισμού όχι μόνο στην γκιαούρ Ιζμίρ- άπιστη Σμύρνη- αλλά και σε όλη τη Μικρά Ασία. Η υπογραφή της Συνθήκης της Λωζάνης ένα χρόνο μετά, που προβλέπει την ανταλλαγή των πληθυσμών, οριστικοποιεί, με την αποχώρηση από την περιοχή της Καππαδοκίας του χριστιανικού πληθυσμού, το τέλος για τον ελληνισμό της Μικράς Ασίας.»

Αναγνωστοπούλου Σ., «Μικρασιατικός Ελληνισμός. Από το Σύνταγμα των Νεοτούρκων στην Καταστροφή» στο Παναγιωτόπουλος Β. (επιμ.), Ιστορία του Νέου Ελληνισμού 1770-2000, τ.6, Ελληνικά Γράμματα, Αθήνα 2003, σ.61-62.